钦定古今图书集成/明伦汇编/人事典/第065卷 > 论衡 > 《气寿篇》
## 钦定古今图书集成/明伦汇编/人事典/第065卷 > 论衡 > 《气寿篇》

凡人禀命有二品：一曰所当触值之命，二曰强弱寿
夭之命。所当触值，谓兵烧压溺也。强寿弱夭，谓禀气
渥薄也。兵烧压溺遭以所禀为命，未必有审期也。若
夫强弱夭寿，以百为数，不至百者，气自不足也。夫禀
气渥则其体强，体强则其命长，气薄则其体弱，体弱
则命短，命短则多病。寿短。始生而死，未产而伤，禀之
“薄弱也。”渥强之人，不卒其寿。若夫无所遭遇，虚居困
劣，短气而死，此禀之薄，用之竭也。此与始生而死，未
产而伤一命也，皆由禀气不足，不自致于百也。人之
禀气，或充实而坚强，或虚劣而软弱。充实坚强，其年
寿；虚劣软弱，失弃其身。天地生物，物有不遂；父母生
子，子有不就。物有为实枯死而堕，人有为儿夭命而伤，使实不枯，亦至满岁；使儿不伤，亦至百年，然为实
儿而死。枯者，禀气薄，则虽形体完具，虚劣气少，不能
充也。儿生，号啼之声，鸿朗高畅者寿，嘶喝湿下者夭。
何则？禀寿夭之命，以气多少为主性也。妇人疏字者
子活，数乳者子死。何则？疏而气渥，子坚强，数而气薄，
子软弱也。怀子而前，已产子死，则谓所怀不活，名之
曰“怀。”其意以为已产之子死，故感伤之子，失其性矣。
所产子死，所怀子凶者，字乳亟数气薄不能成也。虽
成人形体，则易感伤，独先疾病，病独不治。百岁之命，
是其正也。不能满百者，虽非正，犹为命也。譬犹人形，
一丈，正形也。名男子为丈夫，尊公妪为丈人，不满丈
者，失其正也。虽失其正，犹乃为形也。夫形不可以不
满丈之故谓之非形，犹命不可以不满百之故谓之
非命也。非天有长短之命，而人各有禀受也。由此言
之，人受气命于天，卒与不卒同也。《语》曰：“图王不成，其
弊可以霸。”霸者，王之弊也。霸本当至于王，犹寿当至
于百也。不能成王，退而为霸；不能至百，消而为夭。王
霸同一业，优劣异名，寿夭或一气，长短殊数。何以知
不满百为夭者，百岁之命也，以其形体小大长短同
一等也。百岁之身，五十之体，无以异也。身体不异，血
气不殊，鸟兽与人异形，故其年寿与人殊数。何以明
人年以百为寿也？世间有矣。儒者说曰：“太平之时，人
民侗长，百岁左右，气和之”所生也。《尧典》曰：朕在位七
十载，求禅得舜。舜征三十岁在位，尧退而老，八岁而
终，至殂落九十八岁。未在位之时，必已成人，今计数
百有馀矣。又曰：舜生三十，征用三十，在位五十载，陟
方乃死，适百岁矣。文王谓武王曰：“我百，尔九十，吾与
尔三焉。”文王九十七而薨，武王九十三而崩。周公，武
王之弟也，“兄弟相差不过十年。武王崩，周公居摄七
年复政，退老，出入百岁矣。邵公，周公之兄也，至康王
之时尚为太保，出入百有馀岁矣。圣人禀和气，故年
命得正数。”气和为治平，故太平之世多长寿人百岁
之寿，盖人年之正数也。犹物至秋而死，物命之正期
也。物先秋后秋，则亦如人死，或增百岁，或减百也。先
秋后秋为期，增百减百为数。物或出地而死，犹人始
生而夭也；物或逾秋不死，亦如人年多度百，至于三
百也。《传》称“老子二百馀岁，邵公百八十，高宗享国百
年，周穆王享国百年”，并未享国之时，皆出百三十四
十岁矣。